RO Jurnalul Oficial al Uniunii Europene L 14/1

REGULAMENTUL (UE) 2016/60 AL COMISIEI

din 19 ianuarie 2016

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește conținuturile maxime de reziduuri pentru clorpirifos din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a),

întrucât:

(1) Limitele maxime pentru reziduurile (LMR) de clorpirifos au fost stabilite în anexa II și în partea B din anexa III la Regulamentul (CE) nr. 396/2005.

(2) În conformitate cu articolul 21 din Regulamentul (CE) nr. 1107/2009 al Parlamentului European și al Consiliului (2), Comisia a solicitat Autorității Europene pentru Siguranța Alimentară (denumită în continuare „autoritatea”) să efectueze un control toxicologic asupra clorpirifosului. Concluzia autorității a fost publicată la 22 aprilie 2014 (3).

(3) În conformitate cu articolul 43 din Regulamentul (CE) nr. 396/2005, Comisia i-a solicitat autorității să furnizeze un aviz motivat privind LMR-urile existente pentru clorpirifos pe baza noilor valori toxicologice de referință. Autoritatea a transmis avizul său motivat la 12 iunie 2015 (4).

(4) Autoritatea a concluzionat că LMR actuale pentru mandarine, mere, pere, piersici, struguri de masă, mure, zmeură, coacăze, agrișe, kiwi, ananas, cartofi, tomate, ardei, vinete, pepeni galbeni, pepeni verzi, varză cu căpățână, varză chinezească, anghinare, praz și sfeclă de zahăr pot suscita preocupări în materie de protecție a consumatorilor. În consecință, autoritatea a recomandat reducerea LMR-urilor existente pentru aceste mărfuri. Acesta a indicat că utilizarea pe mure, coacăze, agrișe, kiwi, ananas, cartofi, pepeni galbeni, pepeni verzi, varză chinezească și praz nu mai este justificată și că, în ceea ce privește LMR-urile pentru aceste mărfuri, este necesară o analiză mai aprofundată de către gestionarii de risc. LMR-urile pentru aceste mărfuri ar trebui stabilite la limita specifică de determinare.

(5) Comisia a consultat laboratoarele de referință ale Uniunii Europene pentru reziduurile de pesticide în ceea ce privește necesitatea de a adapta anumite limite de determinare. Laboratoarele menționate au concluzionat că, pentru anumite produse, progresele tehnice necesită stabilirea unor limite specifice de determinare.

(6) Pe baza avizului motivat al autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(7) Prin intermediul Organizației Mondiale a Comerțului, partenerii comerciali ai Uniunii au fost consultați cu privire la noile LMR-uri, iar observațiile acestora au fost luate în considerare.

(8) Prin urmare, Regulamentul (CE) nr. 396/2005 ar trebui modificat în consecință.

(9) Înainte ca LMR-urile modificate să devină aplicabile, ar trebui acordat un termen rezonabil pentru a permite statelor membre, țărilor terțe și operatorilor din sectorul alimentar să se pregătească pentru îndeplinirea noilor cerințe care vor rezulta din modificarea LMR-urilor.

(10) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Regulamentul se aplică de la 10 august 2016.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 19 ianuarie 2016. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (JO L 309, 24.11.2009, p. 1).

(3) EFSA, 2014. Conclusion on the peer review of the pesticide human health risk assessment of the active substance chlorpyrifos (Concluzia evaluării inter pares a riscului asupra sănătății umane a utilizării ca pesticid a substanței active clorpirifos). EFSA Journal 2014;12(4):3640, 34 pp. doi: 10.2903/j.efsa.2014.3640.

(4) EFSA, 2015. Reasoned opinion on the refined risk assessment regarding certain maximum residue levels (MRLs) of concern for the active substance chlorpyrifos [Aviz motivat privind evaluarea detaliată a riscurilor referitoare la anumite limite maxime de reziduuri (LMR) care suscită preocupări în ceea ce privește substanța activă clorpirifos]. EFSA Journal 2015;13(6):4142, 41 pp. doi:10.2903/j.efsa.2015.4142.